钦定古今图书集成/理学汇编/文学典/第078卷 > 石𢘅
## 钦定古今图书集成/理学汇编/文学典/第078卷 > 石𢘅

按《太平府志》：“𢘅，字敏若。曾祖待问，卜居芜湖，至𢘅弱
不好弄，书过目辄成诵。长为文，有老气。禹勤尝拊之曰：‘吾家千里驹，袭曾大父异科，不难也’。”元符三年，登
进士第，益取经史百家以至医药卜筮之书，掇其英
奇，逾年，下笔皆惊人语，携进卷入京师。崇宁元年召
试，中博学宏词科，都人争录其文，谓有贞元元和风。
宣和间，梁师成弄威福，钩致知名士以自文。或语𢘅
曰：“一见之，立贵显。”𢘅愀然曰：“腐夫弄柄，岂国之福？恨
未能手批蠹根，奈何欲因以取富贵？”以故排摈于外，
官不脱选，职止州幕，自号橘林，卒年三十四。𢘅幼随
父尉彭泽，尝读书三岩，黄庭坚过之，为铭其岩，谓橘
林三少者，𢘅兄弟也。又赠诗曰：“才似谪仙惟欠酒，清
如宋玉更逢秋。相看领会一谈胜，惟有月明江水流。”
其为名流推重如此。有《橘林集》行世，后人诗话往往
摘其警策句为法云。